ועדת הכספים, כנסת 17, פרוטוקול מספר 943, 2008-12-24 10:30

אבישי ברוורמן: אנחנו מעלים לדיון את נושא הקפאת שכר הבכירים.

אבישי ברוורמן: אתמול הוקפא שכר חברי הכנסת בוועדת הכנסת.

אבישי ברוורמן: סמכותנו היא להקפיא את שכר נשיא המדינה, ראש הממשלה, השרים וסגניהם ונושאי משרה שיפוטית.

אבישי ברוורמן: חולק לכם המכתב מלשכתו של נשיא המדינה ומלשכתם של בתי המשפט שהם יכבדו כל החלטה שלנו.

יעקב ליצמן: לגבי שכר חברי הכנסת לא שאלו אותי.

יעקב ליצמן: אני יכול לקבל את זה שמקפיאים את השכר לשרים כי אין הבדל בין שר לחבר כנסת, אבל מה שמקומם אותי זה דווקא שכר הבכירים.

יעקב ליצמן: שכר הבכירים צמוד לשכר של השרים, צמוד לשכר של סגני השרים.

יעקב ליצמן: אני חושב שלא צריך לפגוע בשכר של עובדי המדינה.

יעקב ליצמן: אני חושב שלא צריך לפגוע בהם.

יעקב ליצמן: השכר בשוק גבוה יותר ושם ולא מקצצים.

יעקב ליצמן: אני חושב שעל השרים, על הנשיא ועל סגני השרים זה צריך לחול, אבל על הפקידים זה לא צריך לחול.

יצחק וקנין: כולם צריכים להירתם.

יעקב ליצמן: אני נגד.

יעקב ליצמן: אם אי אפשר להפריד בין זה לזה אני אצביע נגד ההקפאה.

אילן לוין: ההחלטה שהתקבלה אתמול לגבי חברי כנסת כבר משפיעה על חלק מהבכירים בשירות הציבורי אשר שכרם וגמלתם צמודים לשכר חברי כנסת.

אילן לוין: המהלך הזה בהיבט הזה הוא מהלך משלים.

אילן לוין: אי טיפול בקבוצה אחת מבלי שטופלה הקבוצה השנייה כבר יוצר שוני.

אילן לוין: יש שיטענו שאולי מהלך כזה הוא מהלך פופוליסטי.

אילן לוין: אני יודע שהרבה פעמים הולכים ועושים פרשנויות שהן לא במקומן.

אילן לוין: אנחנו מתמודדים עם תחילתו של משבר.

אילן לוין: אני רואה כאן בחדר נציגים של התעשיינים והאחרים שמפטרים ומקצצים שכר.

אילן לוין: אני וחבריי נדרשים להמשיך ולהתנהל מול מערכת שבחלקה יש לה מנגנוני עדכון אוטומטיים ובחלקה עדיין באים ומנהלים מולנו מו"מ ודרישות לתוספות ולעדכוני שכר.

אילן לוין: בימים אלה שהמשק חווה האטה כלכלית, אנשים מפוטרים ובמגזרים רבים ישנן אפילו הפסקות שכר - בייחוד במגזר הפרטי - נדרשים בין היתר בכירי המגזר הציבורי להתמודד מול מגנונים של עדכוני שכר ואף דרישות לתוספות שכר של סקטורים מסוימים.

אילן לוין: אנחנו לא מתכוונים לבעלי השכר הנמוך.

אילן לוין: כולי תקווה שלא נחזור לצורך לדון בעידוד הצמיחה והפחתות שכר, היות ובימים הללו עידוד הצריכה - בייחוד של בעלי השכר הנמוך - מתבקש כדי להמשיך ולהמריץ את הכלכלה במצב שבו אנחנו נמצאים.

אילן לוין: אין ספק שדוגמה אישית מחויבת מאיתנו.

אילן לוין: כאשר אנחנו באים ודנים עם התעשיינים ועם הסוחרים אנחנו הבכירים צריכים לתת דוגמה אישית.

יעקב ליצמן: הכוונה היא לנבחרי ציבור, לא לפקיד בכיר באיזה שהוא משרד ממשלתי.

יעקב ליצמן: השכר במשק הוא פי 2 או 3 ממה שאותו פקיד מקבל.

יעקב ליצמן: אני יכול להבין כשאתה מדבר על שרים, על סגני שרים, אבל אי אפשר לבוא בטענה לשכר עובדי המדינה הבכירים רק בגלל שהם צמודים לשכר של השרים.

אבישי ברוורמן: כל העניין הוא עניין של איתות.

אבישי ברוורמן: השאלה היא אם לאותת או לא לאותת.

אבישי ברוורמן: הדברים בחיים הם הרבה על איתותים.

אבישי ברוורמן: העם לא יכול להבין שבזמן משבר לא מקפיאים כאן את השכר.

אבישי ברוורמן: גם אם חלק מהטיעונים שלך לגבי פקיד זה או אחר נכונים, ההחלטה היא נכונה.

אבישי ברוורמן: אי אפשר להפריד.

מרב תורג'מן: ההחלטה על הקפאת השכר חלה גם על גמלאים מכוח החלטת גמלאות לנושאי משרה.

מרב תורג'מן: סמכות הוועדה היא לשלושת נושאי המשרה שמונחים בפניכם, שזה שרים, נשיא ושופטים.

מרב תורג'מן: העניין הוא שכל המשרות ששכרן צמודות לשרים, לנשיא או לשופטים יוקפאו.

מרב תורג'מן: זה לא בגלל שוועדת הכספים החליטה להקפיא להם, אלא זה פשוט בגלל מנגנון ההצמדה.

מרב תורג'מן: אפשר יהיה לשנות את מנגנון ההצמדה ביחס לכל אחד ואחד.

מרב תורג'מן: יעקב ליצמן על פי חוק.

מרב תורג'מן: אם על פי חוק ואם בהחלטות.

יעקב ליצמן: אפשר בהחלטות?

מרב תורג'מן: אי אפשר בהחלטות של ועדת הכספים, משום שהסמכות של ועדת הכספים היא לעניין שלושת נושאי המשרה שמונחים בפניכם.

מרב תורג'מן: נוסח ההחלטה אומר שעל אף הוראות אותו סעיף שמדבר על עדכון השכר באותה שנה, בשנת 2009 לא יעלה שכר היסוד של אותם נושאי משרה.

ניסן סלומינסקי: אנחנו מקפיאים עכשיו לשנה שלמה?

מרב תורג'מן: עד תום 2009 .

מרב תורג'מן: לפי החוק אמורים להיות 4 עדכונים.

מרב תורג'מן: אני יודעת שהיה דיון אם יהיה עדכון אחד בשנה או 4 עדכונים בשנה.

אבשלום וילן: הצעד הזה מתבקש.

אבשלום וילן: אף אחד לא משלה את עצמו שבעולם הגלובאלי מישהו מבודד.

אבשלום וילן: במשבר עולמי כל כך כבד אנחנו רואים מה קורה.

אבשלום וילן: מי שנמצא בזרקורים חייב לתת את הדוגמה האישית לפני שהוא בא לתבוע מציבורים אחרים להשתתף בנטל.

אבשלום וילן: הגיע הזמן שגם התאחדות התעשיינים וראשי הבנקים יפסיקו את מדינת החלם הזאת שבה משלמים משכורות אמריקניות.

אבשלום וילן: זה פשוט אבסורד.

אבישי ברוורמן: המשכורות האלו היו פסולות היום באמריקה.

אבשלום וילן: אין שום סיבה לכך שפקידי האוצר הבכירים מגיעים לצמרת הבנקים ומקבלים משכורות עתק.

אבשלום וילן: המשק הזה לא היה כזה עד לפני 15 שנה.

אבשלום וילן: הוא הפך להיות עולם שלישי במובנים הגרועים ביותר.

אבשלום וילן: הגיע הזמן להפסיק את החגיגה הזאת.

אבשלום וילן: כדי להפסיק את החגיגה הזאת צריך לשנות את העיוות בהקצאת המקורות בשכר.

אבשלום וילן: בשביל זה צריך תוצאה אחרת בבחירות.

ראובן ריבלין: בדרך כלל כאשר אנחנו נדרשים להקפיא אני מתנגד משום שלא היה פעם שהעלו את משכורתם של חברי כנסת ולא הייתה הערה ציבורית על כך שמעלים עוד פעם את משכורתיהם.

ראובן ריבלין: הדבר נובע מגישה פופוליסטית שאומרת שאלה אוכלי חינם.

ראובן ריבלין: אני חושב שאיש שהוא שליח ציבור צריך לקבל משכורת ראויה וטובה על מנת שהוא יוכל לשמש את הציבור בצורה רצינית ולא יזדקק לידי מתנת בשר ודם או לידי הלוואתם.

ראובן ריבלין: יש מקרים שבהם אנחנו מחויבים.

ראובן ריבלין: הדבר היה ב2001.

ראובן ריבלין: היה משבר.

ראובן ריבלין: ב2001 הקפאנו את שכרנו.

ראובן ריבלין: היו כאלה שהתנגדו.

ראובן ריבלין: הכנסת קיבלה החלטה.

ראובן ריבלין: ההחלטה הזאת הייתה החלטה הכרחית לא רק מבחינת הדוגמה הציבורית אלא מבחינת נאה דורש, נאה מקיים.

ראובן ריבלין: אי אפשר לבקש הידוק חגורה מכל העולם ושאנחנו נמשיך כמו עולם שמנהגו נוהג.

ראובן ריבלין: שיטת ההצמדה לחברי הכנסת היא כזאת שאנחנו צריכים לחכות ל4 תחנות שאנחנו מבחינת זמן מחויבים לחכות להן.

ראובן ריבלין: ייתכן מאוד שבזמן שהעלאה בשלה היינו מקבלים אותה בלי ביקורת ציבורית, ואילו בזמן שנותנים לנו את זה יש ביקורת ציבורית כי יש איזה שהוא משבר כלכלי.

ראובן ריבלין: בדרך כלל העדכון של שכרם של חברי הכנסת הוא בתחנות כאלו ואחרות שאינן תלויות דווקא במצב הכלכלה או בכשלים כאלה ואחרים.

ראובן ריבלין: אני חושב שעשתה אתמול נכון ועדת הכנסת שאישרה את ההקפאה בשכרם של חברי הכנסת.

ראובן ריבלין: אני חושב שטוב אנחנו עושים שאנחנו מאשרים את ההקפאה של כל אותם נושאי משרה שיפוטית, שרים, סגני שרים ונשיא המדינה.

ראובן ריבלין: הדבר הזה הכרחי מבחינת מצב המשק.

ראובן ריבלין: הדוגמה האישית תמיד טובה.

ראובן ריבלין: אנחנו צריכים כמו שעשינו ב2001 לבוא ולהיענות ללא היסוס לדבר שהוא צורך שעה.

יצחק וקנין: אני יודע שמייחסים להחלטות האלו הרבה פופוליזם.

יצחק וקנין: אולי זה בגלל שיש מערכת בחירות.

יצחק וקנין: אוי לה להנהגה שלא רואה את המציאות כפי שמתרחשת במדינת ישראל בימים האלה.

יצחק וקנין: אני מסתובב הרבה בשטח ונפגש עם עשרות מנהלי מפעלים.

יצחק וקנין: אני רואה איזו קטסטרופה יש.

יצחק וקנין: עשרות מפעלים סוגרים, עשרות מפעלים מקצצים בימי חופש.

יצחק וקנין: אי אפשר לתאר את המציאות.

יצחק וקנין: הכאב כל כך גדול.

יצחק וקנין: אוי לחברי הכנסת שלא מבינים את המציאות.

יצחק וקנין: בזמן הזה נגיד שאנחנו מעלים לעצמנו את המשכורת?

יעקב ליצמן: אני מסכים איתך לגבי השרים וחברי הכנסת, לא לגבי הפקידים.

יצחק וקנין: אני אומר את זה על כולם.

מיכאל דולמן: שכרם של ראש הממשלה, של השרים ושל סגני השרים צמודים למדד המחירים לצרכן.

מיכאל דולמן: למה צמוד השכר של נשיא המדינה?

מרב תורג'מן: לשכר הממוצע במשק.

מיכאל דולמן: השכר הממוצע במשק לפי חוק ביטוח לאומי יעודכן ב-1 בינואר.

מיכאל דולמן: לפי כל הפרמטרים הכלכליים השכר הממוצע במשק לפי מה שנקבע בחוק הביטוח הלאומי הולך להיות נמוך ב1 בינואר 2009 מאשר ב-1 בינואר 2008.

מרב תורג'מן: השכר לא יורד.

אבישי ברוורמן: אומר הממונה על השכר שהצפי של הביטוח הלאומי הוא שהשכר יעלה ב3%.

מרב תורג'מן: הנושא הראשון שמובא להצבעה זה החלטת משכורת נשיא המדינה (הוראת שעה), התשס"ט-2008.

אבישי ברוורמן: ה צ ב ע ה בעד – פה אחד אושר

מרב תורג'מן: ההצעה הבאה היא החלטת שכר שרים וסגני שרים (הוראת שעה), התשס"ט-2008.

אבישי ברוורמן: מי בעד?

אבישי ברוורמן: ה צ ב ע ה בעד – רוב נמנע – 1 אושר

מרב תורג'מן: ההחלטה השלישית היא החלטת משכורת נושאי משרה שיפוטית (הוראת שעה), התשס"ט-2008.

אבישי ברוורמן: מי בעד?

אבישי ברוורמן: ה צ ב ע ה בעד – פה אחד אושר